Awo olwatuuka, nga wabaawo ekibe n’empisi ebyali eby’omukwano. Olunaku lumu ekire ekyeru kyalabika ku ggulu. Ekibe kyawalampa ku muti we kyali kisobola okutuukira ku kire ekyeru ne kikituuka era ne kikiryako ekitundu nga kirowooza nti gano gaali masavu. Bwe kyali kimalirizza okulya ku kire ekyeru, ne kiyita empisi ekiyambeko okukka wansi. Kyagamba empisi nti, “Muganda wange, wandikutte bulungi, kubanga nze gw’olaba nnina kye njagala okugabanako naawe.” Empisi yakwata ekibe n’ekiyambako okukka wansi. Oluvannyuma, empisi yalinnya waggulu ku muti w’etuukira ku kire era nayo ne yeeriirako ku kire ekyo ekitundu. Bwe yamaliriza okulya, n’eyita ekibe ekyali wansi n’ekigamba nti, “Muganda wange, nkwata bulungi.” Ekibe kyefuula ekigenda okubaka empisi, ate ne kimala ne kivaawo empisi we yali egenda okugwa mu katikitiki akasembayo. Empisi yagwa ennume y’ekigwo wansi era n’erumizibwa nnyo. Okuva ku lunaku olwo n’okutuusa kati, amagulu g’empisi ag’emabega kye gava gabeera amampi ng’ate ag’omu maaso go mawanvu. Kino kitujjukiza bulijjo okubeeranga abeegendereza n’abo be tussaamu obwesige so nga bo tebeesigika.